## Uredba o sustavu brze razmjene službenih obavijesti o proizvodima koji predstavljaju rizik za zdravlje i sigurnost potrošača

### NN 39/2009 (31.3.2009.), Uredba o sustavu brze razmjene službenih obavijesti o proizvodima koji predstavljaju rizik za zdravlje i sigurnost potrošača

39 31.03.2009 Uredba o sustavu brze razmjene službenih obavijesti o proizvodima koji predstavljaju rizik za zdravlje i
sigurnost potrošača

VLADA REPUBLIKE HRVATSKE

879

Na temelju članka 10. Zakona o općoj sigurnosti proizvoda (Narodne novine, broj 30/2009), Vlada Republike Hrvatske je na sjednici održanoj 25. ožujka 2009. godine donijela

UREDBU

O SUSTAVU BRZE RAZMJENE SLUŽBENIH OBAVIJESTI O PROIZVODIMA KOJI PREDSTAVLJAJU RIZIK ZA ZDRAVLJE I SIGURNOST POTROŠAČA

I. OPĆE ODREDBE

Članak 1.

(1) Ovom Uredbom propisuje se postupak i sadržaj brze razmjene službenih obavijesti o mjerama i radnjama glede proizvoda koji predstavljaju ozbiljan rizik za zdravlje i sigurnost potrošača.

(2) Osim postupka opisanog u stavku 1. ovoga članka, ova Uredba uređuje i postupak brze razmjene službenih obavijesti o mjerama i radnjama glede proizvoda koji ne predstavljaju ozbiljan rizik za zdravlje i sigurnost potrošača.

(3) Mjere i radnje iz stavaka 1. i 2. ovoga članka odnose se na mjere i radnje iz članka 11. Zakona o općoj sigurnosti proizvoda.

Pojmovi

Članak 2.

(1) »Kontaktna točka« je mjesto za kontakt s Europskom komisijom (u daljnjem tekstu: Komisija) kojoj šalje i od koje prima sve službene obavijesti što se razmjenjuju putem RAPEX-a.

(2) »Kontaktna mjesta« jesu mreža državnih tijela koja kontaktnoj točki šalju i koja od kontaktne točke primaju službene obavijesti.

(3) »RAPEX« je sustav brze razmjene službenih obavijesti o mjerama i radnjama glede proizvoda koji predstavljaju ozbiljan rizik za zdravlje i sigurnost potrošača, ukoliko u zakonodavstvu Zajednice ne postoje poseban propis s istim ciljem.

(4) »Smjernice za upravljanje sustavom brze razmjene obavijesti Zajednice i za službeno obavješćivanje sukladno članku 11. Direktive o općoj sigurnosti proizvoda« jesu upute Komisije koje služe učinkovitijom primjeni odredbi Direktive o općoj sigurnosti proizvoda u odnosu na postupke službenog obavješćivanja, a objavljuju se u Službenom listu Europske unije (u daljnjem tekstu: Rapex smjernice).

Članak 3.

(1) Kontaktna točka iz članka 2. stavka 1. ove Uredbe smještena je u sjedištu Državnog inspektorata.

(2) Kontaktna mjesta iz članka 2. stavka 2. ove Uredbe jesu:

– Područne jedinice Državnog inspektorata,

– ministarstvo nadležno za poslove gospodarstva,

– ministarstvo nadležno za poslove zdravstva,

– ministarstvo nadležno za poslove mora, prometa i infrastrukture,

– ministarstvo nadležno za unutarnje poslove,

– Ministarstvo financija – Carinska uprava.

Članak 4.

Kontaktna točka:

– zaprima i šalje službenu obavijest o proizvodu koji predstavlja rizik Komisiji i kontaktnim mjestima na engleskom jeziku ili na nekom drugom službenom jeziku Europske unije, a koji je radni jezik za RAPEX sustav,

– mora biti dostupna Komisiji i kontaktnim mjestima u hitnim slučajevima tokom cijele godine 24 sata na dan, uključujući vikende, blagdane i ostale neradne dane.

Članak 5.

Iz sustava RAPEX isključeni su:

– hrana i hrana za životinje, predmeti u neposrednom kontaktu s hranom, farmaceutski i medicinski proizvodi,

– mjere i radnje vezane uz rizik proizvoda čiji učinci ne prelaze, odnosno ne mogu prijeći granice teritorija Republike Hrvatske, osim ako postoji vjerojatnost da bi te mjere i radnje interesirale nadležna tijela za provedbu propisa drugih država članica,

– mjere vezane uz rabljene proizvode koje prodaju pojedinci i proizvode izrađene po mjeri koji predstavljaju ozbiljan rizik kada nadležno tijelo, koje je poduzelo mjeru, može iz postojećih informacija zaključiti da se proizvod ne može naći na teritoriju neke druge države članice.

II. POSTUPAK RAZMJENE OBAVIJESTI KAD POSTOJI OZBILJAN RIZIK

Članak 6.

(1) Kontaktna točka mora nakon zaprimanja službene obavijesti od Komisije:

– prenijeti službenu obavijest kontaktnim mjestima;

– zatražiti, kao odgovor na tu obavijest, poduzimanje odgovarajućih mjera od kontaktnih mjesta;

– obavijestiti Komisiju o svojim zaključcima.

(2) Kontaktna točka mora prije slanja službene obavijesti Komisiji:

– provjeriti podatke zaprimljene od kontaktnih mjesta, kako bi odlučila da li je potrebno tu obavijest slati putem RAPEX-a,

– provjeriti da li je proizvod već prijavljen u nekoj službenoj obavijesti i da li su podaci o njemu razmijenjeni,

– provjeriti da li je obrazac za službeno obavještavanje ispunjen i informacije potpune,

– razvrstati obavijesti u jednu od unaprijed određenih kategorija službenih obavijesti.

Članak 7.

Osim radnji navedenih u članku 6. ove Uredbe, kontaktna točka mora:

– pomoći pri objašnjenju obveza i zahtjeva u pogledu službenog obavješćivanja o opasnim proizvodima,

– pomoći kontaktnim mjestima u primjeni RAPEX-a,

– osigurati ispravno funkcioniranje postupaka za brzu razmjenu obavijesti unutar Republike Hrvatske.

Članak 8.

(1) Po zaprimanju službene obavijesti središnja tijela državne uprave iz članka 3. stavka 2. ove uredbe moraju u okviru svoje nadležnosti:

– provjeriti i utvrditi da li je proizvod stavljen na tržište Republike Hrvatske,

– prikupiti sve bitne podatke,

– provesti eventualnu dodatnu procjenu rizika, ako je potrebno,

– procijeniti potrebu primjene mjera.

(2) Temeljem prikupljenih iz stavka 1. ovoga članka, nadležna središnja tijela državne uprave, donijet će odluku o poduzimanju mjera u vezi s proizvodom iz stavka 1. ovoga članka.

(3) Svi podaci o radnjama iz stavka 1. i poduzetim mjerama iz stavka 2. ovoga članka moraju se dostaviti kontaktnoj točki.

Mjere i radnje o kojima se službeno obavještava u okviru sustava RAPEX

Članak 9.

U slučaju proizvoda koji predstavljaju ozbiljan rizik kontaktna točka mora Komisiju izvijestiti:

– o svim poduzetim mjerama i radnjama nadležnih tijela koje se odnose na sprječavanje, ograničavanje ili uvođenje posebnih uvjeta za stavljanje na tržište ili u uporabu,

– o tome da li je mjera konačna i o svim eventualno daljnjim izmjenama mjere;

– o dragovoljnim mjerama i radnjama poduzetim od strane proizvođača i distributera,

– o sporazumima nadležnih tijela s proizvođačima i distributerima da poduzmu radnje potrebne da se izbjegne rizik koji predstavlja proizvod,

– o sporazumima nadležnih tijela s proizvođačima i distributerima da zajednički organiziraju povlačenje proizvoda, njihov povrat od potrošača te njihovo uništavanje ili bilo koju drugu relevantnu radnju,

– o sporazumima nadležnih tijela s proizvođačima i distributerima da koordiniraju povlačenje proizvoda i njihovo uništavanje.

Članak 10.

U slučaju iz članka 9. podstavka 3. ove Uredbe kontaktna točka mora dostaviti sve bitne podatke sukladno Rapex smjernicama.

Ostali podaci o ozbiljnim rizicima koji se mogu razmjenjivati u okviru sustava RAPEX

Članak 11.

Kontaktna točka može Komisiju izvijestiti i o ostalim podacima o ozbiljnim rizicima koje se mogu razmjenjivati u okviru sustava RAPEX, a sukladno Rapex smjernicama.

Sadržaj odgovora na primljenu službenu obavijest

Članak 12.

(1) Po zaprimanju službene obavijesti u kojoj se zahtijeva hitno djelovanje kontaktna točka mora izvijestiti Komisiju o poduzetim mjerama na Obrascu O-2 za odgovor, koji je sastavni dio ove Uredbe.

(2) Ako se proizvod proizvodi u Republici Hrvatskoj, a kontaktna točka koja daje službenu obavijest nije iz zemlje podrijetla proizvoda, kontaktna točka Republike Hrvatske mora izvijestiti Komisiju o svim relevantnim podacima sukladno Rapex smjernicama u ovom području.

(3) Ako se proizvod ne proizvodi u Europskoj uniji, a država članica koja daje službenu obavijest nije prva zemlja u Europskoj uniji u kojoj je proizvod stavljen na tržište, kontaktna točka te države treba izvijestiti Komisiju o svim sukladno relevantnim informacijama Rapex smjernicama u ovom području.

(4) Kontaktna točka je obvezna bez odgode obavijestiti Komisiju o svim izmjenama ili ukidanjima mjera iz stavka 1. ovoga članka.

Članak 13.

Kontaktna točka ne mora nakon zaprimanja službene obavijesti koja ne zahtijeva hitno djelovanje u okviru sustava RAPEX, poslati odgovor na zaprimljenu službenu obavijest.

Podaci koje treba unijeti u obrazac za službenu obavijest

Članak 14.

(1) Kontaktna točka mora popuniti Obrazac O-1 za službeno obavješćivanje, koji je sastavni dio ove Uredbe.

(2) Ako pojedini podaci nisu navedeni, jer su nedostupni, kontaktna točka mora objasniti razloge nedostupnosti te navesti rok u kojem se očekuje zaprimanje podataka koji nedostaju.

Članak 15.

Republika Hrvatska je odgovorna za službene obavijesti ili odgovore na zaprimljenu službenu obavijest koje šalje putem sustava RAPEX.

Članak 16.

Službena obavijest mora sadržavati najmanje:

– detaljan opis proizvoda (uključujući, ako je moguće, tarifnu oznaku proizvoda), zajedno s fotografijom,

– opis rizika, uključujući pregled rezultata svih ispitivanja i njihovih zaključaka koji omogućuju procjenu razine rizika,

– opseg i prirodu mjere koja je poduzeta radi izbjegavanja rizika, njezino trajanje i radnje koje se na nju nastavljaju,

– obavijest o svakoj izmjeni ili dopuni poduzete mjere i o konačnoj odluci donesenoj o proizvodu,

– podaci potrebni da se identificiraju kanali distribuiranja proizvoda i njegovo podrijetlo, posebno njegov proizvođač, uvoznik ili izvoznik, kao i drugi podaci u vezi s njegovom sljedivošću.

Podaci koje treba dati u vezi s mjerama glede uporabe kemikalija

Članak 17.

(1) Kad se mjerom iz službene obavijesti nastoji ograničiti stavljanje na tržište ili uporaba kemijske tvari ili pripravka, kontaktna točka mora Komisiji, što je prije moguće dati, ili sažet prikaz ili upute o bitnim podacima u vezi s predmetnom tvari ili pripravkom i u vezi s poznatim i dostupnim zamjenama, ako su takvi podaci dostupni.

(2) Osim podataka navedenih u stavku 1. ovoga članka, kontaktna točka obavijestit će Komisiju i o predviđenim učincima mjere na zdravlje i sigurnost potrošača, zajedno s procjenom rizika provedenom u skladu posebnim propisima koji se odnose na opća načela za procjenu rizika postojećih i novih kemijskih tvari.

Rokovi za podnošenje službenih obavijesti i za slanje odgovora

Članak 18.

Na rokove za podnošenje službenih obavijesti i slanje odgovora na zaprimljene obavijesti primjenjuju se Rapex smjernice.

III. POSTUPAK RAZMJENE OBAVIJESTI KAD NE POSTOJI OZBILJAN RIZIK

Predmet službene obavijesti

Članak 19.

(1) Kontaktna točka službeno će obavijestiti Komisiju o:

– mjerama kojima je ograničila stavljanje na tržište proizvoda koji ne predstavljaju ozbiljan rizik za zdravlje i sigurnost potrošača, ili njihovo povlačenje s tržišta ili povrat od potrošača;

– svakoj izmjeni ili dopuni poduzete mjere i o konačnoj odluci donesenoj o proizvodu iz podstavka 1. ovoga stavka.

(2) Kada kontaktna točka utvrdi da učinci rizika ne prelaze ili ne mogu prijeći granicu teritorija Republike Hrvatske, službeno će obavijestiti Komisiju o riziku, ako procijeni da bi to moglo interesirati druge države članice.

Sadržaj službene obavijesti

Članak 20.

(1) Službena obavijest sadrži:

– detaljan opis i fotografiju proizvoda, kako bi se nadležnim tijelima koja provode nadzor olakšala identifikacija,

– rezultate procjene rizika koje je provelo nadležno tijelo iz članka 3. stavka 2. ove Uredbe koji opravdavaju poduzetu mjeru,

– opseg i prirodu mjere koja je poduzeta radi izbjegavanja rizika te njezino trajanje i radnje koje se na nju nastavljaju,

– podaci koje omogućuju da se identificiraju kanali distribuiranja i podrijetlo proizvoda te ostali podaci u vezi s njegovom sljedivošću.

(2) Ako pojedini podaci iz stavka 1. ovoga članka nisu navedeni, jer su nedostupni, kontaktna točka mora objasniti razloge nedostupnosti te navesti rok u kojem se očekuje zaprimanje podataka koji nedostaju.

Rok za slanje službene obavijesti

Članak 21.

Kontaktna točka mora obavijestiti Komisiju o poduzetim mjerama i radnjama što je moguće prije, a najkasnije u roku od 15 dana od dana kada su nadležna tijela odlučila primijeniti mjere kojima se ograničava stavljanje na tržište ili upotreba proizvoda koji ne predstavlja ozbiljan rizik.

IV. PRIJELAZNE I ZAVRŠNE ODREDBE

Članak 22.

Danom stupanja na snagu ove Uredbe prestaje važiti Uredba o sustavu razmjene obavijesti u pogledu proizvoda koji predstavljaju rizik za zdravlje i sigurnost potrošača (Narodne novine, broj 138/2006).

Članak 23.

Ova Uredba se objavljuje u Narodnim novinama, a stupa na snagu danom pristupanja Republike Hrvatske Europskoj uniji.

Klasa: 541-01/09-01/01

Urbroj: 5030105-09-1

Zagreb, 25. ožujka 2009.

Potpredsjednica Vlade
i ministrica obitelji, branitelja i
međugeneracijske solidarnosti
Jadranka Kosor, dipl. iur., v. r.

OBRAZAC O-1

OBRAZAC ZA SLUŽBENU OBAVIJEST

|  |  |  |
| --- | --- | --- |
| OPĆE OBAVIJESTI | | |
| 01. | Zemlja koja daje službenu obavijest i osoba za kontakt: |  |
| 02. | Datum službene obavijesti: |  |
|  |  |  |
| PROIZVOD | | |
| 03. | Kategorija proizvoda i tarifna oznaka: |  |
| 04. | Ime, marka, cijena i zemlja podrijetla proizvoda: |  |
| 05. | Vrsta/broj modela/bar kôd/kôd serije: |  |
| 06. | Opis/fotografija (format.jpg) proizvoda i njegovog pakiranja: |  |
| 07. | Primjenjive norme ili propisi: |  |
| 08. | Dokaz sukladnosti: |  |
|  |  |  |
| PROIZVOĐAČ | | |
| 09. | Ime, adresa i podaci za kontakt za proizvođača ili njegovog zastupnika: |  |
| 10. | Ime, adresa i podaci za kontakt izvoznika/uvoznika: |  |
|  |  |  |
| DISTRIBUTER I TRGOVAC NA MALO | | |
| 11. | Ime, adresa i podaci za kontakt za distributere ili njihove zastupnike: |  |
| 12. | Dobavljač (dućan, robni centar, poštom, internet) i zemlje odredišta: |  |
|  |  |  |
| OPASNOST | | |
| 13. | Vrsta rizika: |  |
| 14. | Sažetak rezultata ispitivanja/analiza i zaključci: |  |
| 15. | Opis nezgoda do kojih je došlo: |  |
| USVOJENE MJERE | | |
| 16. | Dobrovoljne mjere (opseg, priroda i trajanje): |  |
| 17. | Obvezne mjere (opseg, priroda i trajanje): |  |
|  |  |  |
| OSTALE OBAVIJESTI | | |
| 18. | Dodatne obavijesti: |  |

OBRAZAC – O-2

ODGOVOR NA SLUŽBENU OBAVIJEST

|  |  |  |
| --- | --- | --- |
| 01 | Zemlja koja šalje odgovor i osoba za kontakt: |  |
| 02 | Datum odgovora: |  |
| 03 | Broj službene obavijesti, zemlja koja daje službenu obavijest i naziv proizvoda: |  |
| 04 | Proizvod je pronađen: da/ne |  |
| 05 | Procjena rizika: |  |
| 06 | Dobrovoljne mjere (opseg, priroda, trajanje i obrazloženje) |  |
| 07 | Obvezne mjere (opseg, priroda, trajanje i obrazloženje) |  |
| 08 | Trajanje: |  |
| 09 | Ostale obavijesti: |  |

Uredba, NN 39/2009-879